„Pirmą kartą nusišypsojau“ – kas nutinka, kai vaikas yra išgirstas

2025-07-30

**Emocinės paramos poreikis vaikams Lietuvoje neslūgsta – vien per pirmąjį šių metų pusmetį „Vaikų linija“ sulaukė beveik 50 tūkstančių kreipimųsi ir 83 proc. jų atsiliepė. Siekdama užtikrinti nuolatinį emocinės paramos prieinamumą, organizacija skelbia naujų savanorių atrankų pradžią. Pirmosios mokymų grupės startuos jau spalį, o registracija vyksta dabar.**

„Ačiū, šiandien pirmą kartą nusišypsojau. Dabar einu miegoti su viltimi, kad rytoj bus gera diena“ – tai vaiko atsiliepimas pabendravus su „Vaikų linijos“ savanoriu. Kasdien įvyksta beveik 250 tokių pokalbių telefonu ir žinutėmis internetu. „Vaikų linija“ – tai erdvė, kurioje vaikai gali kalbėti atvirai, būti savimi, o svarbiausia – būti priimti be pamokslų ir vertinimų.

Savanorė Nadiežda pasakoja, kad kiekvienas skambutis paaugino ir ją pačią, suteikė galimybę pažiūrėti į vaikams rūpimus klausimus iš jų požiūrio taško: „Pradėjau labiau suprasti ir savo dukrą, mūsų santykiai pagerėjo, pagilėjo“, – pasakoja savanorė.

„Budėdama nustembu, kokia gausa vaikų, norinčių, pasikalbėti, pasiteirauti, o kartais – išsilieti, ir viskas su tuo gerai – tam mes ir esame, kad vaikai saugiai galėtų pasidalinti visais jausmais, visomis emocijomis, mintimis. „Vaikų linijoje“ vaikas bus per atstumą apkabintas savanorio nematomu šiltu ir jaukiu glėbiu“, – dalijasi Nadiežda.

Savanorystė „Vaikų linijoje“ – tai darbas, kuriantis ilgalaikius pokyčius. Kiekvienas, kuris padeda išgirsti vaiką, padeda ir visuomenei tapti atidesne, jautresne.

„Jausmas, kad galiu iš tiesų padėti vaikams, išklausyti juos ir būti šalia, kai jiems sunku – neįkainojamas“, - sako žinutėmis internetu su vaikais bendraujantis nuotolinis „Vaikų linijos“ savanoris Aleksas.

„Atradau, kokie įvairūs ir atviri būna vaikai bei jaunuoliai. Ši drąsa atsiliepti į skambutį, kuris gali būti visiškai nenuspėjamas – galbūt išgirsiu anekdotą, o galbūt skaudaus išgyvenimo pasakojimą – man suteikia neįkainojamos patirties“, – sako savanorė Diana.

**Ne krizes gesinti, o gerai savijautai kasdien**

Vaikų emociniai sunkumai nesibaigia su pamokomis ar vasaros atostogomis – jie vyksta čia ir dabar, tačiau ne visada artimoje aplinkoje atsirandant pastabių ir supratingų suaugusiųjų, kurie gali išklausyti.

„Vaikų linijos“ savanorystė – tai atidus buvimas šalia kai vaikui sunku. Mes „Vaikų linijoje“ mokame ir mokome, kaip išbūti su vaikais jų sunkumų akimirkomis, išbūti su jausmais jų nenuvertinant, nepamokslaujant ir nedalijant patarimų, – sako „Vaikų linijos“ vadovas dr. Robertas Povilaitis.

Emociniai sunkumai dažnai kaupiasi tyliai, todėl svarbu ne tik reaguoti, kai jau skauda, bet ir būti šalia anksčiau: kai vaikas jaučiasi nepakankamai svarbus, kai nežino, kam papasakoti apie savo baimes, ar kai tiesiog nori būti išgirstas.

**Verslas, kuris padeda išgirsti tylą**

Prie emocinės paramos misijos prisideda ir „Maxima“, šiemet tapusi „Vaikų linijos“ partneriu. Įmonė ne tik remia savanorių rengimą, bet ir padeda skleisti žinią – kad nė vienas vaikas neliktų vienas su savo jausmais.

Skirta parama leis emocinės paramos tarnybai pritraukti ir paruošti tris naujus savanorius, kurie per metus išklausys beveik 2000 vaikų, tai – šimtai istorijų, kurios galėjo likti neišgirstos. Tai – prevencija, padedanti laiku sustabdyti krizę arba užkirsti kelią gilėjantiems sunkumams. Reikiamu momentu pokalbis gali išgelbėti gyvybę.

„Tikime, kad verslas gali būti daugiau nei ekonominė jėga – jis gali būti ir socialinių pokyčių dalyvis. Prisidėdami prie vaikų emocinės sveikatos stiprinimo, kartu investuojame į saugesnę, sąmoningesnę ir empatiškesnę visuomenę, – sako „Maximos“ l. e. p. Komunikacijos ir korporatyvinių ryšių departamento direktorė Snieguolė Valiaugaitė.

Anot pašnekovės, „Vaikų linija“ jau daugelį metų nuosekliai dirba tam, kad kiekvienas vaikas Lietuvoje turėtų galimybę būti išgirstas. „Tai – ne tik emocinė pagalba šią akimirką jos ieškančiam vaikui, bet ir ilguoju laikotarpiu kuriamas pasitikėjimu grįstas santykis su visuomene, mokantis atpažinti, kalbėti ir priimti emocijas. Ši misija mums yra artima ir prasminga, todėl džiaugiamės galėdami prisidėti prie „Vaikų linijos“ veiklos“, – sako S. Valiaugaitė.

Sudalyvauti „Vaikų linijos“ [savanorių atrankoje](https://www.vaikulinija.lt/tapk-savanoriu/kaip-tapti-savanoriu/) galima dabar, o pirmosios savanorių mokymų grupės prasidės spalio 4 d. Vilniuje, nuotoliu spalio 13 d., o Kaune ir Klaipėdoje – spalio 18 d.